शुरुआती कारोबार में सेंसेक्स 73 अंक कमजोर  
खुदरा निवेशकों की बिकवाली से बंबई शेयर बाजार का सेंसेक्स 73 अंक गिरावट के साथ खुला।
वैश्विक अर्थव्यवस्था को लेकर चिंता के बीच मजबूत संकेत के अभाव में संस्थागत और खुदरा निवेशकों की बिकवाली से बंबई शेयर बाजार का सेंसेक्स 73 अंक गिरावट के साथ खुला। यह लगातार तीसरा सत्र है जब सेंसेक्स में गिरावट दर्ज की गई है।  तीस शेयरों वाला सेंसेक्स शुरुआती कारोबार में 73.15 अंक या 0.46 प्रतिशत की गिरावट के साथ 16,068.52 अंक पर खुला। पिछले दो सत्रों में इसमें करीब 700 अंक की गिरावट दर्ज की गई है। इसी प्रकार, नेशनल स्टॉक एक्सचेंज का निफ्टी भी 23.35 अंक या 0.48 प्रतिशत की गिरावट के साथ 4,822.30 अंक पर खुला। आईटी, पूंजीगत सामान, धातु, बैंक तथा वाहन क्षेत्र में बिकवाली दबाव देखा गया, जिसके कारण सेंसेक्स नीचे आया।  बाजार विशेषज्ञों के अनुसार वैश्विक अर्थव्यवस्था को लेकर जारी चिंता के बीच मजबूत संकेत के अभाव में संस्थागत और खुदरा निवेशकों ने बिकवाली की जिसका असर बाजार पर पड़ा।